

Bulevar Svetog Petra Cetinjskog 130/7, 81 000 Podgorica, Crna Gora T/F: +382 20 232 348/ +382 20 232 358; +382 20 232 122

E-mail: hra@t-com.me www.hraction.org

SUDSKI SAVJET

Prof. dr Vesna Simović Zvicer, predsjednica

Podgorica, 12.10.2023. godine

Predmet: Problem nedostajućih sudija zahtijeva hitno rješavanje

Poštovana g-đo Simović Zvicer,

obraćamo Vam se povodom otežanog rada sudova pogotovo u Herceg Novom i Rožajama, u odnosu na koje smo dobili pritužbe građana. Svakako nastojimo da pratimo kako situaciju u cjelini, tako i reakciju Sudskog savjeta na problem upražnjenih sudijskih mjesta u crnogorskim sudovima.

Osnovni sud na Žabljaku je ostao bez sudija nakon što je u ponedjeljak, na XXII sjednici Sudskog savjeta konstatovan prestanak sudijske funkcije Mihailu Anđeliću. Od 15 osnovnih sudova, jedino Osnovni sud u Danilovgradu i Osnovni sud u Kotoru rade u punom kapacitetu, dok je kod preostalih 13 ažurnost znatno smanjena zbog upražnjenog 31 sudijskog mjesta (21%). Osnovnim sudovima u Herceg Novom i u Rožajama nedostaje više od polovine sudija. U tim sudovima rade samo predsjednik/ca suda i po jedan sudija, dok u osnovnim sudovima u Baru, Beranama, Herceg Novom i Podgorici nedostaje po četvoro sudija, a u Bijelom Polju i Rožajama po troje.

Bivši predsjednik Osnovnog suda na Žabljaku Mihailo Anđelić je više od dvije godine obavljao istovremeno funkciju predsjednika suda i jedinog sudije. Iz godišnjeg izvještaja o radu tog suda vidi se da je on o otežanim uslovima rada obavjestio i Sudski savjet, ali nije dobio povratne instrukcije. Ovakva situacija je dovela do toga da su sad svi predmeti suda na Žabljaku delegirani drugim osnovnim sudovima po odluci Višeg suda u Bijelom Polju, što za posljedicu ima povećanje troškova za građane i povećanje obima posla za sudije drugih osnovnih sudova u kojima je već smanjena ažurnost zbog upražnjenih sudijskih mjesta.

Nakon što je Sudski savjet objavio javni oglas 27.03.2023. godine za popunjavanje 10 sudijskih mjesta u osnovnim sudovima sjeverne regije, prijavljeni kandidati su testirani tek 15. i 16. juna 2023. godine, čak dva mjeseca nakon što je protekao rok za prijavu na oglas.

Takođe, za kandidate prijavljene na javni oglas u julu mjesecu, za popunjavanje 15 sudijskih mjesta u osnovnim sudovima centralne i južne regije, testiranje još uvijek nije ni zakazano, iako je od isteka roka za prijavu na konkurs proteklo skoro tri mjeseca. Nejasno je zbog čega Sudski savjet kontinuirano odugovlači proceduru izbora kandidata za sudije?

Dana 8.9.2023, Sudski savjet je poslije pola godine od okončanja inicijalne obuke i utvrđivanja ocjena konačno izabrao i u sudove rasporedio 11 sudija osnovnih sudova. Time su popunjena tri sudijska mjesta u Osnovnom sudu u Podgorici, po dva u osnovnim sudovima u Danilovgradu, Nikšiću i Ulcinju i po jedno u osnovnim sudovima u Bijelom Polju i Baru. Međutim, tom prilikom nijesu uzete u obzir potrebe osnovnih sudova na Žabljaku, u Herceg Novom i u Rožajama, koji su zapravo najviše ugroženi.

Pored navedenog, na nedavno održanoj XXII sjednici odlučili ste da raspišete javni oglas za izbor predsjednika suda na Žabljaku, kao i interni oglas za popunjavanje po jednog sudijskog mjesta u sudovima u Herceg Novom, Nikšiću, Ulcinju i Podgorici. Međutim, propušteno je da se objavi više internih oglasa za popunjavanje slobodnih sudijskih mjesta jer treba imati u vidu da će prvi naredni izabrani kandidat za sudiju moći da stupi na dužnost tek u januaru 2024. godine, a ostali u januaru 2025.

U ime građana koji nam ukazuju na odugovlačenje suđenja, apelujemo na Sudski savjet da preduzme inicijativu i obavi razgovore sa predsjednicima sudova da bi se problem što efikasnije riješio. Prema Zakonu o Sudskom savjetu i sudijama, Sudski savjet može sudiju uz njegov pristanak na godinu dana uputiti u drugi sud istog ili nižeg stepena ako, između ostalog, postoji veliki broj neriješenih predmeta koji se sa postojećim brojem sudija ne može riješiti ili iz drugih opravdanih razloga bude dovedeno u pitanje redovno vršenje poslova u sudu u koji se sudija upućuje. Ovo upućivanje se vrši na zahtjev predsjednika suda kojem su potrebne sudije za rješavanje povećanog obima posla.

Hitno sprovođenje konkursa, kao i hitna privremena rješenja su neophodni, imajući u vidu i izrazito pogoršanje ažurnosti sudova do koga je došlo prošle godine i veliko povećanje broja zaostalih predmeta koji su prenijeti u ovu godinu (vidi: [Analiza primjene Zakona o suđenju u razumnom roku](https://www.hraction.org/wp-content/uploads/2023/07/HRA_Analiza-primjene-Zakona-o-zastiti-prava-na-sudjenje-u-razumnom-roku.pdf), HRA, 2023).

Zahvaljujem na pažnji.

S poštovanjem,

Tea Gorjanc-Prelević,

Izvršna direktorica